*Рукопис*

„Симболички сукоб око причешћа у

Србији за време пандемије“

*Аутор*

др Милош Јовановић, доцент

*Издавач*

Филозофски факултет

Универзитета у Нишу

*Тело*

Наставно-научно веће

*Рецензент*

Драгољуб Б. Ђорђевић

**Р Е Ц Е Н З И Ј А**

Мој је задатак био да критички оценим рукопис – „Симболички сукоб око причешћа у Србији за време пандемије“ – социолога др Милоша Јовановића, доцента на Департману за социологију Филозофског факултета Универзитета у Нишу. Штиво сам добио у електронској форми и после пажљивог читања подносим следећи извештај.

Рукопис у споменутом облику има 147 уобичајених компјутерских страница изведених 1,5 lines размаком и ћиричним фонтом. Текст је лекторисан и извршена је коректура, тако да има занемарљив број куцаћих омашки. Њих би требало одстранити још једним пажљивим ишчитавањем текста. Штиво је прелиминарно преломљено. Уз уобичајена дотеривања, текст може ући у завршну процедуру објављивања и штампања.

Рукопис је омален и, сем у уобичајеним деловима („Предговор“, Увод“, „Закључак“, „Литература“, „Извори са интернета“ – фали „Белешка о аутору“), изложен у седам поглавља:

I Социо-културна позорница;

II Теорија борби око класификовања и разграничавања;

III След догађаја;

IV Снисходљивост и тактизирање у заробљеном друштву;

V Религиозност, поверење и задовољство радом институција;

VI Методологија;

VII Тумачење сукоба и, у овом поглављу, у ниски потпоглавља:

„Увреде“,

„Хумор“,

„Зачаравање“,

„Рашчаравање“,

„Порицање и истрајавање у вери“,

„Људска права“,

„Завера“,

„Capo di tutti capi“ и

„Знање“.

Мана наше социологије састоји се у томе што касни у обради актуелних друштвених појава. А она, за разлику од историје, није у обавези да поштује временску удаљеност, већ би требало да проучава појаве у одвијању, још док се горљиво испољавају, па и да доприноси њиховом дубљем разумевању, које није здраворазумско, политички обојено или, што да не, богословски тумачено.

Доцент Јовановић је управо тако поступио, ухватио се у коштац да из оптике *социологије сазнања* размрси „симболички сукоб“ око причешћа у време пандемије који се водио између Српске православне цркве (и њених верника), која је чврсто стајала иза употребе кашичице (ложице) при обреду причешћивања, и дела шире заједнице који се томе супростављао. Одвијала се жустра полемика, који пут прелазећи границе доброг укуса и не служећи на част обема странама.

Он је у новоустановљеној „традицији“ *нетнографије* методолошки засновано сакупио обиље материјала и зналачки га интерпретирао у оквиру П. Бурдијеове парадигме, користећи и приносе његових настављача, као и знану теорију симболичког интеракционизма, у чијем је темељу П. Бергерова и Т. Лукманова идеја о социјалној конструкцији стварности. Као очито добро школовани социолог, показао је да је „сукоб око ложице“, што многом може деловати као ситнурија – чак тривијалност – одраз/израз далеко дубљих и по српско друштво одсуднијих подела. Зато и закључује рукопис обазривом и једино могућом констатацијом: „Повратак поверења у институције и ауторитет рационалних и проверених пракси решавања проблема неће бити могућ у ратној атмосфери дубоких подела и сталног страха од завере, преваре и зазирања од 'њих' који су против 'нас'.“

Његова књига о симболичком сукобу око причешћа, заснивајући се и на тумачењу полемика, и сама ће, предвиђам, изазвати полемике. И то је добро – нема веће похвале за једно дело. То је и доказ да анализа није чисто кабинетска, високопарна, јалова и удаљена од пулсирајућег друштвеног живота.

Похваљујем доцента Јовановића за чињеницу да је делце посветио рано умрлом Миодрагу Мићи Миленковићу, дугогодишњем асистенту на социологији сазнања који је барем инспиративним предавањима на семинару сачувао њен положај на Департману за социологију. Многи не знају да је њу утемељио као наставни предмет проф. др Ђуро Шушњић, наш социолошки класик, на време – пре свих на Групама за социологију у ондашњој Југославији – схвативши њену перспективу и значај за студиј социологије и социологију сâму.

Због горенаведног, с потпуном академском одговорношћу препоручујем Наставно-научном већу Филозофског факултета Универзитета у Нишу да прихвати за објављивање рукопис др Милоша Јовановића „Симболички сукоб око причешћа у Србији за време пандемије“.



У Доњем Комрену, др Драгољуб Б. Ђорђевић,

13. маја 2022. године редовни професор Машинског факултета

Универзитета у Нишу, у пензији